EuroBench/eurobench-wiki-lt-topics huggingface dataset:
Tema: Politikai
Georgijus Maksimilijanovičius Malenkovas (rus. Гео́ргий Максимилиа́нович Маленко́в, 1902 m. sausio 8 d. – 1988 m. sausio 14 d.) – sovietų politikas, Komunistų partijos vadovas ir artimas Stalino bendradarbis. Po Stalino mirties trumpam buvo tapęs Sovietų Sąjungos vadovu (nuo 1953 m. kovo mėn. iki rugsėjo mėn.), 1953 – 1955 m. – TSRS Ministrų Tarybos Pirmininkas.
Tema: Kalnai
Rytų Ramiojo vandenyno pakiluma – vidutinio aukščio povandeninis kalnagūbris Ramiajame vandenyne, kuris, skirtingai nei kiti povandeniniai kalnagūbriai, smarkiai nuslinkęs link rytinio vandenyno pakraščio. Ilgis 7600 km, plotis iki 850 km. Mažiausias gylis virš gūbrio – 732 m. Iš skersinio profilio kalnagūbris atrodo lyg platus pylimas su siauru gūbrio pakilimu.
Tema: Kalnai
Tru o Serfas (angl. Trou aux Cerfs) – snaudžiančio ugnikalnio šoninis krateris Mauricijaus salos centrinėje dalyje, Kiurpipo mieste, Indijos vandenyno vakaruose. Beveik idealiai apskritos formos. Kraterio gylis – 80 m, diametras viršuje – 350 m, dugne – 180 m. Kraterio dugne susikaupę daug vandens ir sąnašų. Vidiniai ir išoriniai šlaitai apaugę vešlia augmenija. Krateris pritraukia daug turistų, nuo jo atsiveria vaizdinga Kiurpipo ir jo apylinkių panorama.
Tema: Medicina
Autogeninė kaulų čiulpų transplantacija – tokia kaulų čiulių transplantacijos rūšis, kai ligonis, t. y. recipientas, pats yra kaulų čiulpų donoras. Tokia transplantacija tinka, kai sergantis žmogus yra remisijoje arba, kai liga nėra pažeidusi kaulų čiulpų, pavyzdžiui, krūties, kiaušidžių vėžys, Hodžkino, ne Hodžkino limfomos, smegenų augliai, arba, kai ne daugiau kaip 30 % kaulų čiulpų yra infiltruota piktybinėmis ląstelėmis.
Tema: Upės
Ruvuvu arba Rurubu (kir. Rurubu) – upė Burundyje ir Tanzanijoje; viena iš Kagerą sudarančių upių (Nilo baseinas). Prasideda šiaurės Burundyje, netoli Kajanzos miesto. Teka į pietryčius aukštumomis, vėliau pasuka į šiaurės rytus, prateka Ruvuvu nacionalinį parką. Žemupyje pasiekia Tanzanijos sieną, kurį tarpą sudaro šių šalių sieną, vėliau teka vien per Tanzaniją. Ties Tanzanijos–Ruandos siena susilieja su Njabarongu (netoli Rusumo krioklio) ir sudaro Kagerą (apie 30 km į pietryčius nuo Kibungu). Didžiausias intakas – Ruvjironza (dešinysis), kartais laikomas tolimiausia Nilo ištaka.
Tema: Politikai
Brunonas (Brunas) Bagužas (1920 m. rugpjūčio 31 d. Šarnelės k., Alsėdžių vls., Telšių aps. – 2008 m. rugsėjo 9 d. Salantuose, Kretingos r. sav.) – Lietuvos katalikų bažnyčios kunigas, politinis kalinys, tremtinys, disidentas.
Tema: Medicina
Bubonas (gr. boubôn 'kirkšnis') – ištinęs limfmazgis, atsirandąs sergant kai kuriomis užkrečiamomis ligomis (buboninis maras, gonorėja, tuberkuliozė, sifilis). Metraščiuose minima, kad bubonai buvo būdingi Juodosios mirties pandemijai, galbūt ir kitoms senosioms pandemijoms. Bubonai paprastrai atsiranda pažastyse, kirkšnyse ir kaklo srityje. Viduramžiais daug gydytojų tikėjo, kad bubonų pratrūkimas yra kelias į pagijimą, nors iš tikrųjų bubonų pratrūkimas niekuo nepadėdavo arba net buvo kenksmingas. Pratrūkimo vieta būdavo vieta, pro kurią į kūno vidų patekdavo papildoma infekcija. Gydant, bubonų gydyti nereikia, kadangi sistemiškai gydant antibiotikais jie patys sunyksta. Gydant buboninį marą bubonų prapjovimas ir drenavimas didina pavojų greta esantiems žmonėms, kadangi padidėja tikimybė, kad bubonų turinys su maro sukėlėjais pateks į orą. Bubono išsiurbimas adata naudojamas diagnostikai, taip pat kartais sumažina skausmą.
Tema: Upės
Berdekinas (angl. Burdekin River) – upė šiaurės rytų Australijoje, Kvinslande. Prasideda Atertono plynaukštėje, teka į šiaurės rytus savanomis plačiu slėniu. Žemupyje kerta Laikharto kalnagūbrį. Įteka į Koralų jūros Apstaro įlanką netoli Eiro. Sausuoju periodu beveik visa Berdekino upė išdžiūsta. Ant upės įrengta hidroelektrinių kaskada. Berdekino vanduo naudojamas drėkinimui. Didžiausi intakai: Klarkas, Sateris, Bovenas, Beljandas ir Keipas.
Tema: Futbolas
Lennart Johansson (1929 m. lapkričio 5 d. Stokholme – 2019 m. birželio 4 d.) – buvęs UEFA prezidentas nuo 1990 m. iki 2007 m. Gimęs Švedijoje, Johansson gyveno ir dirbo Stokholme. Iki 2005 m. buvo AIK Solna futbolo klubo prezidentas. 2005 m. balandį buvo perrinktas pakartotinai dvejų metų kadencijai UEFA prezidentu. 2007 m. sausio 26 d. buvo išrinktas naujasis prezidentas, juo tapo Michel Platini.
Tema: Futbolas
Sent Lusijos vyrų futbolo rinktinė – Sent Lusiją atstovaujanti nacionalinė futbolo komanda, kurią kontroliuoja Sent Lusijos futbolo asociacija. Rinktinė nedalyvavo nė viename pasaulio ar žemyno čempionate. CONCACAF narė nuo 1986 m., FIFA narė nuo 1988 m.
Tema: Kalnai
Džabal Um ad Damis (arab. جبل أم الدامي = Ǧabal Umm ad-Dāmī) – aukščiausias kalnas Jordanijoje. Yra pačiuose šalies pietuose, Akabos muchafazoje, šalia Saudo Arabijos sienos. Aukštis – 1854 m. Seniau aukščiausia šalies vieta laikytas Džabal Ramas (1734 m), bet „Shuttle“ radaro topografinė misija nustatė, kad Džabal Um ad Damio kalnas yra aukštesnis.
Tema: Kalnai
Kedjet Idžilas (pranc. Kedia d'Idjil; angl. Kediet ej Jill) – kalnas šiaurės vakarų Mauritanijoje, Tiris Zemuro vilajoje, netoli sienos su Vakarų Sachara. Kalnas stūkso Adraro plynaukštėje, jį iš rytų supa Zuerato miestas, o iš vakarinės pusės – Fderiko miestas. Kedjet Idžilo aukštis siekia 915 m virš jūros lygio (pagal kitus šaltinius – 905 m); tai aukščiausia viršukalnė šalyje. Per metus virš kalno iškrinta 63 mm kritulių. Kalnas sudarytas iš magnetito, suteikiančio jam melsvai pilką spalvą. Dėl magnetinio lauko kompasai šalia kalno neveikia. Kalno uolienose gausu geležies rūdos. Jos gavyba dar XX a. 4-ajame dešimtmetyje norėjo užsiimti prancūzai, kai ši teritorija jiems priklausė kaip Prancūzijos Vakarų Afrika. Tačiau įsiplieskus Antrajam pasauliniam karui, planų atsisakyta. Kasti rūdą 1952 m. ėmėsi kalnakasybos įmonė MIFERMA (Société des mines de fer de fer de Mauritanie). Iškasta geležies rūda traukiniais gabenama į Nuadibu miestą, kuris įsikūręs Atlanto vandenyno pakrantėje.
Tema: Medicina
Fistulė (lot. fistulla – „vamzdelis“) – dėl patologinio proceso susidaręs arba dirbtinai padarytas kanalas, jungiantis organo ertmę su išore arba du tuščiavidurius organus. Fistulės būna įgimtos, išklotos epiteliu, ir įgytos, išklotos granuliacijomis. Įgimtos fistulės – sklaidos trūkumas. Pavyzdžiui, bambos - šlapimo pūslės fistulė. Įgytos fistulės - dažniausiai atsiranda dėl patologinių pakitimų,, ypač uždegimo. Sergant pūliniu kaulų uždegimu, sąnarių - kaulų tuberkulioze, esant pararektaliniam pūliniui, susidaro negyjančios, nuolat sekretuojančios fistulės. Jos gali būti tiesios, šakotos, dažnai - dauginės. Ji uždegimas aprimsta, fistulė gali kuriam laikui užsidaryti. Atskirą įgytų fistulių grupę sudaro gydymui padarytos fistulės. Jei, susiaurėjus stemplei, maistas nepraeina, daroma skrandžio fistulė, pro ją ligonis maitinamas. Fistulės gali būti: su vienu atviru galu abu galai atviri į odos paviršių atsiverianti fistulė, bet nesusisiekianti su jokiais vidiniais organais
Tema: Politikai
Stefaan Maria Joris Yolanda De Clerck (g. 1951 m. gruodžio 12 d. Kortrijke, Belgija) – belgų teisininkas, politikas, teisingumo ministras, parlamentaras, savivaldos veikėjas, meras. Tėvas – politikas, buvęs ministras Albert De Clerck, krikdemas.
Tema: Upės
Dandė (port. Dande) – upė šiaurinėje Angoloje; jos ištakos yra Krištolo kalnuose. Įteka į Atlanto vandenyną ties Barra do Dande vietove (Bengo provincija). Teka pro Kašito (port. Caxito) miestą, taip pat Uižės provinciją. Upės ilgis siekia 285 km. Dandės žemupyje (paskutiniuose 30 km) susidariusi salpa, esama keleto nedidelių ežerų (tarp jų – Sungue, Ibendua, Morima). Įrengta Mabubas užtvanka; hidroelektrinės galia – 17,8 MW, tai svarbus energijos šaltinis šiaurinėje Angoloje.
Tema: Upės
Oti arba Pendžari (pranc. Pendjari) – upė vakarų Afrikoje. Oti upė teka Benino, Burkina Faso, Togo ir Ganos teritorijomis. Ištakos yra Atakoros kalų grandinėje, Benine. Upė iš pradžių teka į šiaurę, po to sukasi į pietvakarius. Ties Benino, Burkina Faso ir Togo pasienių trikampiu Oti kerta Benino ir Burkina Faso valstybinę sieną. Po to ji teka šiaurine Togo teritorija pietvakarių kryptimi ir patenka į Ganos teritoriją. Čia upė teka tiesiai į pietus, išilgai Ganos ir Togo pasienio. Galiausiai upė įteka į Voltos tvenkinį Ganoje. Upė priklauso voltos baseinui, jos ilgis siekia 900 km. Oti baseinas užima 72 900 km² plotą. Didžiausi upės intakai – Kurtiagu, Arli, Dubodo, Singu, Uale ir kiti. 1998–1999 m. (nuo spalio iki kovo) lietingu sezonu šiaurinio Togo teritorijoje, stiprių liūčių metu Oti upėje prasidėjo potvyniai, kurio metu nukentėjo tūkstančiai žmonių.
Tema: Filmai
Zodiakas (angl. Zodiac) – 2005 m. JAV kriminalinis filmas. Pasakoja apie serijinio žudiko nuo 1960 m. terorizuojamą Kalifornijos miestelį. Filmas remiasi realia istorija.
Tema: Upės
Latrobas arba La Trobas (angl. Latrobe River, LaTrobe) – upė pietryčių Australijoje, Viktorijos valstijos pietryčiuose (Gipslando krašte). Prasideda Didžiajame Vandenskyros kalnagūbryje, į rytus nuo Kanberos, Bau Bau nacionaliniame parke. Teka į rytus, vėliau – į pietus, sudaro derlingą Latrobo slėnį. Įteka į Velingtono ežerą (Baso sąsiaurio lagūną). Ties Niuboru upė patvenkta – sudarytas Narakano tvenkinys (1961 m.). Latrobo slėnyje yra rusvųjų anglių telkinys (per metus iškasama apie 25 mln. t anglių). Prie Latrobo upės yra Traralgono, Morvelio, Mojo miestai. Upė pavadinta leitenanto Čarlzo La Trobo (Charles La Trobe) vardu. Aborigenai upę vadino Durt’yowan arba Tanjil.
Tema: Kalnai
Kosciuškos kalnas (angl. Mount Kosciuszko) – kalnas, išsidėstęs Snieguotuose kalnuose (Australijos Alpių dalis), Kosciuškos nacionaliniame parke ir yra aukščiausias Australijos (kaip žemyno) kalnas (2228 m). Jis buvo pavadintas Lenkijos nacionalinio herojaus, generolo Tado Kosciuškos garbei 1840 metais. Tokį pavadinimą jam suteikė iš Lenkijos kilęs geografas Pavelas Edmundas Stšeleckis. Įvairūs viršukalnės matavimai parodė, kad Kosciuškos kalnas šiek tiek žemesnis už šalia stovintį Taunsendo kalną. Naujojo Pietų Velso žemės departamentas tiesiog sukeitė kalnų vardus vietomis, Kosciuškos kalnas pavadintas Taunsendo kalnu, o Taunsendo kalnas – Kosciuškos kalnu. Aukščiausias Australijos žemyno kalnas išliko pavadintas Kosciuškos kalnu. 1995 m. lapkričio 2 d. į Kosciuškos kalną įkopė lietuvių alpinistas Vladas Vitkauskas. Plėtojamas turizmas, žiemos sportas.
Tema: Futbolas
Gediminas Mažeika (g. 1978 m. kovo 24 d. Kaune) – tarptautinės kategorijos Lietuvos futbolo teisėjas. Tarptautinę FIFA kategoriją įgijo 2008 m. Tais pačiais metais išrinktas geriausiu A Lygos teisėju. Yra teisėjavęs tarptautinėse jaunimo komandų, Europos lygos atrankos, pasaulio ir Europos čempionatų atrankos varžybose.
Tema: Upės
Šelifas (arab. وادي الشلف = Wadi ash-Shalif) – upė šiaurės Alžyre, ilgiausia šalyje. Prasideda Sacharos Atlase Tuilio (Sebago) pavadinimu. Teka į šiaurę sausringomis vietovėmis, kerta Tel Atlaso kalnus. Įteka į Viduržemio jūrą ties Mostaganemu. Upės žemupio vanduo naudojamas drėkinimui. Šelifas dažnai smarkiai nusenka. Ant upės įrengta Gribo HE. Vasarą debitas siekia vos 1 m³/s, po žiemos kritulių gali pasiekti 5 m³/s.
Tema: Futbolas
Gate 13 (liet. Trylikti vartai) – populiariausia ir didžiausia Graikijos sporto klubo Panathinaikos fanų grupuotė. Pavadinimas kilęs nuo Panathinaikos futbolo stadiono (Apostolo Nikolaidžio stadionas) sektoriaus Gate 13 pavadinimo, kuriame rinkdavosi patys aistringiausi gerbėjai. Šis, pirmasis Graikijoje sporto komandos fanklubas, buvo įkurtas 1966 metais.
Tema: Medicina
Inkstų akmenligė – liga, kuria sergant inkstų geldelėje susidaro akmenys. Nesama kokios nors vienos priežasties, dėl kurios susidaro inkstų akmenys. Kaip teigiama, veikiau tai susiklosčiusių palankių sąlygų išdava. Dažniausiai inkstų akmenys pradeda susidaryti, padidėjus šlapimo koncentracijai. Tada viena su kita jungiasi įvairios medžiagos, formuojančios kristalus, kaip antai kalcis, oksalatai, šlapimo rugštis. Gali prasidėti inkstų uždegimas.
Tema: Kalnai
Darlingo kalnagūbris (angl. Darling Range) – neaukštas kalnagūbris pietvakarių Australijoje, Vakarų Australijos valstijoje. Ilgis apie 300 km, aukštis iki 582 m (Kuko kalnas). Kalnagūbris labai suskaidytas erozijos, statmenais šlaitais leidžiasi link pakrantės žemumos, sudaro Vakarų Australijos plokščiakalnio vakarinę ribą. Drėgnuose vakariniuose šlaituose auga eukaliptų miškai, kurie plokščiakalnio lygumose persimaišo su retmiškiais. Kalnagūbrio gamta saugoma kelete nacionalinių parkų (Serpentino, Džono Foresto, Grinmaunto, Bilu ir kt.). Kalnagūbryje sutinkama endeminių rūšių (pvz., eukaliptas Eucalyptus laeliae).
Tema: Rašytojai
Konstantinas VII Purpurinis (gr. Κωνσταντίνος Ζ’ Πορφυρογέννητος – Konstantinos Porphyrogennetos, 905 m. rugsėjo mėn. Konstantinopolis – 959 m. lapkričio 9 d. ten pat) – 913–959 m. Bizantijos imperatorius, rašytojas, istorikas.
Tema: Filmai
Tarsi danguje – 2004 m. švedų režisieriaus Kajaus Pollako sukurtas meninis filmas, kuriame pagrindinius vaidmenis atliko švedų aktoriai: Michaelis Nyqvistas, Frida Hallgren, Helena Sjöholm ir kt. Šis filmas pasiekė Lietuvos kino teatrus 2006 m., festivalio „Scanorama“ metu ir žiūrovų buvo išrinktas vienu geriausių festivalio filmų.
Tema: Medicina
Biofizika (gr. bios 'gyvybė, gyvenimas' + gr. physike, physis 'gamta') – tarpdisciplininis mokslas, biologijos problemas tiriantis fizikos bei chemijos metodais. Biofizika tiria biologinių procesų, vykstančių biologinėse sistemose (molekulėse, ląstelėse, organizmuose, ekosistemose) fizinę ir cheminę prigimtį. Pirmą kartą sąvoką biofizika pavartojo Karlas Pirsonas 1892 m., tačiau kaip mokslas biofizika atsirado XX amžiuje, tam didelės įtakos turėjo informatikos raida. Biofizikai dirba fiziologijos, biochemijos, medicinos ir molekulinės biologijos srityse.
Tema: Medicina
Medicininės atliekos – atliekos, kurios susidaro medicinos pramonėje. Priskiriamos pavojingų atliekų kategorijai. Pasaulio sveikatos organizacijos duomenimis, iki 25 % visų medicininių atliekų yra infekuotos. Dažniausiai susidaro ligoninėse, poliklinikose, ambulatorijose, slaugos namuose, laboratorijose, veterinarijos klinikose, morguose ar kitose su sveikatos priežiūra susijusiose įstaigose.
Tema: Rašytojai
Tomas Sternsas Eliotas (1888 m. rugsėjo 26 d. – 1965 m. sausio 4) – vienas didžiausių XX amžiaus poetų. 1948 m. apdovanotas Nobelio literatūros premija.
Tema: Kalnai
Ardukoba (pranc. Ardoukôba) – plyšinis ugnikalnis Džibutyje, ~100 km į vakarus nuo Džibučio miesto, netoli Asalio ežero. Aukštis iki 298 m. Ardukobos plyšys tęsiasi 17 km, siekia 800 m gylį. Pagal lūžį susidarę daug vulkaninių kūgių (Badi Koma, Girale Koma, Koda Gini Koma, Unda Gini Koma). Ardukoba paskutinį kartą išsiveržė 1978 m. (po maždaug 3000 metų pertraukos).
Tema: Medicina
Psichosomatika (gr. ψυχή 'siela, dvasia' + σῶμα 'kūnas') – reiškiniai, kai psichologiniai poveikiai ir procesai tiesiogiai veikia organizmo fiziologinius procesus (ir gali sukelti patologinius pokyčius bei ligas). Psichosomatikos rėmuose buvo tiriami ir nagrinėjami ryšiai tarp asmenybės savybių (konstitucinių savybių, charakterio ir asmenybės bruožų, elgesio stilių, emocinių konfliktų tipų) ir vienos ar kitos somatinės ligos. Alternatyvioje medicinoje populiari nuomonė, kad visos žmonių ligos kyla dėl psichologinių neatitikimų ir sutrikimų, kylančių sieloje, pasąmonėje, žmogaus mintyse. Psichogeninių veiksnių sukeltos somatinės ligos vadinamos „psichosomatiniais sutrikimais“. Tačiau žmonių medicinoje taip pat tiriama somatinių ligų įtaka psichikai.
Tema: Filmai
Lobių planeta (angl. Treasure Planet) – 2002 m. JAV animacinis mokslinės fantastikos veiksmo ir nuotykių filmas, kurį sukūrė „Walt Disney Animation Studios“ ir režisavo John Musker su Ron Clements. Tai Robert Louis Stevenson 1883 m. nuotykių romano „Lobių sala“ mokslinės fantastikos ekranizacija. Jame naudojama nauja technika – rankomis piešta tradicinė 2D animacija, kuri yra sujungta su 3D kompiuterine animacija. Filmo biudžetas – 140 mln. dolerių, tai brangiausias iki šiol sukurtas tradicinės animacijos filmas. Filmas finansiškai neatsipirko, kainavęs 140 mln. dolerių, Jungtinėse Valstijose ir Kanadoje uždirbęs 38 mln. dolerių, o visame pasaulyje – vos 110 mln. dolerių, tačiau sulaukė teigiamų kritikų ir žiūrovų atsiliepimų. Jis buvo nominuotas „Oskarui“ už geriausią metų animacinį filmą.
Tema: Filmai
Triušiai – 2002 m. siurrealistinis mistinis filmas, kurio scenarijaus autorius ir režisierius Deividas Linčas. Filmas sudarytas iš aštuonių trumpų serijų. Filmas, atskiromis dalimis, pirmiausia buvo pademonstruotas DavidLynch.com Archyvuota kopija 2008-03-03 iš Wayback Machine projekto. tinklalapyje. Tačiau jo dabar ten nebegalima rasti. Filmo „Triušių“ filmuota medžiaga dar kartą panaudota kitame Deivido Linčo filme „Vidaus imperija“. „Triušiai“ pristatomi tokia anotacija: „Bevardžiame mieste tvindomame užsitęsusio lietaus… trys triušiai gyvena baimingoje paslaptyje“. Kaip ir daugelyje Deivido Linčo filmų, muzikinis takelis buvo sukurtas Angelo Badalamenti.
Tema: Politikai
Apie JAV lėktuvnešį skaitykite straipsnyje USS George H. W. Bush (CVN-77). Džordžas Herbertas Volkeris Bušas (angl. George H. W. Bush; angl. George Herbert Walker Bush; 1924 m. birželio 12 d. – 2018 m. lapkričio 30 d.) – 41-asis JAV prezidentas, valdęs nuo 1989 m. iki 1993 m. Prieš prezidentavimą Dž. Bušas ėjo JAV viceprezidento pareigas (43-ias pagal eilę) vadovaujant JAV prezidentui Ronaldui Reiganui. Išrinktas nuo Teksaso valstijos jis dirbo Atstovų rūmuose (1967–1971), JAV ambasadoriumi prie Jungtinių Tautų (1971–1973), Respublikonų partijos pirmininku (1973–1974), JAV ambasadoriumi Kinijoje (1974–1976) ir vadovavo CŽV nuo 1976 iki 1977. Jo sūnus Džordžas V. Bušas buvo 43 – iasis JAV prezidentas.
Tema: Politikai
Andris Piebalgas (g. 1957 m. rugsėjo 17 d. Valmieroje) – Latvijos politikas. Buvęs ES komisijos (Jose Manuelio Barroso komisija) komisaras energetikos klausimais (nuo 2004-2010 m.) bei ES plėtros komisaras (2010-2014 m.). Vienas iš liberalios – konservatyvios partijos „Latvijos Kelias“, daug metų įėjusios į vyriausybę, įkūrėjų. Buvo 5-tos Saeimos deputatas, pirmasis po neproklausomybės atkūrimo Latvijos liaudies švietimo ministras Ivaro Godmanio ministrų kabinete, finansų ministras Mario Gailio vyriausybėje. Latvijos Respublikos ambasadorius Estijoje (1995–1997 m.) ir Europos Sąjungoje (1998–2003 m.). Vadovavo deryboms Latvijai stojant į Europos Sąjungą. Kurį laiką buvo Latvijos URM valstybės sekretorius, atsakingas už ryšius su ES, ankstesnės Latvijos eurokomisarės Sandros Kalnietės biuro vadovas. Baigęs darbą Briuselyje, paskirtas Latvijos prezidento A.Berzinšo patarėju ekonomikos klausimais.
Tema: Upės
Raudonoji Volta (pranc. Volta Rouge) arba Nazinonas (Nazinon) – upė daugiausia centriniame Burkina Fase; Baltosios Voltos dešinysis intakas. Prasideda į vakarus nuo Uagadugu, teka pietryčių kryptimi, kerta Kaborė Tambi nacionalinį parką. Pačiame žemupyje teka Ganos teritorija, kur įteka į Baltąją Voltą. Upė būna vandeninga nuo liepos iki spalio, žiemą išdžiūsta.
Tema: Upės
Ašbertonas (angl. Ashburton River) – upė Australijos šiaurės vakaruose, Vakarų Australijos valstijoje. Ilgis 640 km, baseino plotas 66 850 km². Prasideda Oftalmijos kalnagūbrio pietiniame šlaite, apie 100 km į pietus nuo Niumano, teka giliu slėniu pietvakarių, paskui šiaurės vakarų kryptimi, įteka į Indijos vandenyną netoli Eksmuto įlankos, apie 20 km į pietvakarius nuo Onslou. Teka sausringomis vietovėmis, didesnė dalis upės (aukščiau 5 km nuo žiočių) išdžiūsta, teka tik po stiprių liūčių. Kartais patvinsta iki kelių kilometrų pločio. Vidutinis metinis kritulių kiekis Ašbertono baseine svyruoja nuo 25 iki 686 mm. Didžiausi intakai – Hardis, Henris ir Ančių upė (Duck Creek). Upę 1861 m. atrado ir Karališkosios geografų draugijos prezidento Viljamo Bingamo Baringo, Ašbertono barono, garbei pavadino australų keliautojas Fransis Gregoris (Francis Gregory). XIX a. paskutiniajame dešimtmetyje Ašbertono sąnašynuose buvo ieškoma aukso.
Tema: Paukščiai
Paukščių kilmė daugelį metų buvo viena iš ginčytinų temų evoliucinėje biologijoje, tačiau dabar jau yra susiformavęs mokslininkų sutarimas, pagal kurį paukščiai yra dinozaurų terapodų grupė išsivysčiusi mezozojaus eroje. Versija apie artimus ryšius tarp paukščių ir dinozaurų buvo pirmą kartą pasiūlyta XIX a., Vokietijoje atradus primityvų paukštį archeopteriksą. Pirmykštis paukštis archeopteriksas yra tikra driežų bei paukščių požymių mozaika. Prie driežų požymių priklauso ilga uodega, driežų tipo pakaklė, žandikaulis su dantimis. Paukščiams būdingi požymiai yra, visų pirma, sparnai su plunksnomis, specialų tik paukščiams būdingą sąnarį turinčios kojos. Šie požymiai paskatino paukščių kilmę sieti su dinozaurais ir buvo rimtas argumentas tik prieš trejus metus iki archeopterikso atradimo pasirodžiusiai Charles Darwin evoliucijos teorijai paremti, tačiau archeopteriksas ilgą laiką tebuvo vienintelis gyvūnas, siejantis paukščius ir dinozaurus. Dėl to daugelis teorijų apie sparno ir plunksnų išsivystymą ilgai liko neįrodytos. Archeopteriksas jau turėjo plunksnas, kurios savo sandara ir funkcijomis atitiko dabartinių paukščių plunksnas. Šios vadinamosios kontūrinės plunksnos susideda iš centrinės ašies, nuo kurios atsiskiria šoninės šakelės. Šios šakelės yra tarpusavyje susipynusios ir tokiu būdu išlaiko stabilumą. Be to jos yra išsidėsčiusios asimetriškai ir kartu su šalia esančiomis plunksnomis sudaro plokštumą, kuri nuleidžiant sparną oro nepraleidžia, o pakeliant sparną orą praleidžia. Paukščių kilmės iš dinozaurų versiją patvirtino XX a. 7-ame dešimtmetyje susiformavusi lyginamoji anatomija ir kladistikos evoliucinių ryšių analizės metodas, tačiau be archeopterikso paukščių išsivystymo iš dinozaurų versiją patvirtinančios fosilijos iki pastarųjų metų buvo ypač retos. Atrastos plunksnuotųjų dinozaurų fosilijos Kinijos Liaonino provincijoje suteikė šiai sričiai naujų duomenų. Filogenetiniu požiūriu paukščiai yra dinozaurai. Paukščiai turi šimtus unikalių skeleto panaš
Tema: Politikai
Anerūdas Džagnathas (1930 m. kovo 29 d. Vakoase, Britų Mauricijuje – 2021 m. birželio 3 d. Kiurpipe, Mauricijuje) – Mauricijaus politikas, prezidentas ir ministras pirmininkas.
Tema: Politikai
Jonas Pranas Aleksa (1879 m. gruodžio 25 d. Kumetiškiai, Kalvarijos apskritis – 1955 m. balandžio 22 d. Svetlozelionoje, Tomsko sritis) – Lietuvos valstybės ir visuomenės veikėjas, agronomas, sociologas, ekonomistas.
Tema: Paukščiai
Mažasis nandu (Rhea pennata) – neskraidantis paukštis, priklausantis nandinių (Rheidae) šeimai. Gyvena Altiplano ir Patagonijos teritorijose Pietų Amerikoje.
Tema: Medicina
Gastroenteritas, dar žinomas kaip infekcinė diarėja, – virškinamojo trakto (skrandžio ir plonojo žarnyno) gleivinės uždegimas. Dažniausi simptomai – viduriavimas, vėmimas, pilvo skausmai. Taip pat galimi simptomai – karščiavimas, silpnumas, dehidratacija. Paprastai trunka iki dviejų savaičių. Gastroenteritą dažniausiai sukelia virusai. Kai kuriais atvejais šią ligą gali sukelti ir bakterijos, parazitai ir grybai. Vaikams dažniausias ligos sukėlėjas yra rotovirusas, suaugusiems – norovirusas ir Campylobacter. Liga galima užsikrėsti valgant netinkamai apdorotą maistą, geriant užterštą vandenį ar per kontaktą su užsikrėtusiu asmeniu. Ligos gydymas paprastai toks pats ir be tikslios diagnozės, tad tyrimosi paprastai nereikia. Virusinės žarnyno infekcijos užkrečiamos, plinta per nešvarias rankas, tačiau galima užsikrėsti ir oro lašeliniu būdu. Gastroenterito prevencija – rankų plovimas naudojant muilą, švaraus vandens gėrimas, tinkamas žmogaus išmatų šalinimas ir kūdikių žindymas, o ne maitinimas kūdikių mišinėliais. Vaikams rekomenduojama rotavirusinė vakcina.Gydantis svarbu gauti daug skysčių. Esant lengviems ir vidutiniams atvejams, šis punktas gali būti pasiekiamas vartojant geriamas substancijas (susidedančias iš vandens, druskų ir cukraus). Krūtimi maitinamiems kūdikiams rekomenduojama tęsti žindymą. Esant sunkesniems ligos atvejams gali būti reikalingas maitinimas intraveniniu (ląšelininiu) būdu ar per nasogastrinį vamzdelį. Vaikams rekomenduojami cinko papildai. Paprastai apsieinama be antibiotikų, išskyrus atvejus, kai sergantysis yra vaikas ir jam pasireiškia karščiavimas bei viduriavimas su krauju. 2015 m. daugiau 2 milijardai gastroenterito atvejų pasauliniu mastu pareikalavo 1,3 mln. gyvybių.